ഭീഷണിയായി കൊതുകും ഇഴജെന്തുക്കളും ആകെ കുളമായി ചാലച്ചിറ ചന്തമൈതാനം... ചങ്ങനാശേരി: ഇത് കൊതുക് വളര്ത്തല് കേന്ദ്രം! ഇത്തിത്താനം നിവാസികള് പരിഹാസത്തോടെ ചാലച്ചിറ ചന്തമൈതാനത്തെ നോക്കി ഇങ്ങനെ പറയും. വെള്ളവും മാലിന്യങ്ങളും കെട്ടിക്കിടന്ന് കൊതുകുകളുടെ കേന്ദ്രമായി മാറി ചാലച്ചിറ ചന്തമൈതാനം. നിരവധി കച്ചവടസ്ഥാപനങ്ങള് പ്രവര്ത്തിക്കുന്ന ഇവിടെ പകല് സമയങ്ങളില് പോലും കൊതുകു ശല്യം മൂലം ഇരിക്കാന് കഴിയില്ലെന്ന് കച്ചവടക്കാര് പറയുന്നു. പ്രദേശത്ത് കാടു വളര്ന്നതും കൊതുകും ഇഴജെന്തുക്കളും പെരുകാന് കാരണമായി. ഇത്തിത്താനം പ്രോഗ്രസീവ് ലൈബ്രറിക്ക് മുന്വശവും ചുറ്റുപാടും കാടുവളര്ന്നു നില്ക്കുകയാണ്. പഞ്ചായത്തിലെ 20 വാര്ഡുകളിലെ വീടുകളില് നിന്നും ഹരിതകര്മ്മസേന പ്രവര്ത്തകര് ശേഖരിക്കുന്ന പ്ലാസ്റ്റിക്കുകള് സൂക്ഷിക്കുന്ന പ്രധാന മെറ്റീരിയല് കളക്ഷന് ഫെസിലിറ്റി സെന്റര് പ്രവര്ത്തിക്കുന്നത് ഈ മൈതാനത്താണ്. കൊതുകുശല്യം ഹരിതകര്മ്മസേന പ്രവര്ത്തകര്ക്കും ബുദ്ധിമുട്ട് സൃഷ്ടിക്കുന്നു. ആഗസ്റ്റ് ഒന്നു മുതല് 8 വരെ തദ്ദേശസ്വയംഭരണസ്ഥാപനങ്ങളുടെയും സന്നദ്ധസംഘടനകളുടെയും നേതൃത്വത്തില് പൊതുസ്ഥലങ്ങള് ശുചീകരണം നടത്തണമെന്ന് സര്ക്കാര് നിര്ദ്ദേശിച്ചിരുന്നെങ്കിലും പഞ്ചായത്തിന്റെ ഭാഗത്തുനിന്നും യാതൊരു നടപടിയും ഇതുവരെ സ്വീകരിച്ചില്ല. അടിയന്തിര നടപടി വേണം ചാലച്ചിറ ചന്തമൈതാനം അടിയന്തിരമായി ശുചീകരിച്ച് വെള്ളക്കെട്ട് ഒഴിവാക്കി, പ്രദേശം ചുറ്റുമതില് കെട്ടി സംരക്ഷിക്കണമെന്ന് ഇത്തിത്താനം വികസനസമിതിയോഗം ആവശ്യപ്പെട്ടു. പ്രസന്നന് ഇത്തിത്താനം അദ്ധ്യക്ഷത വഹിച്ച യോഗത്തില് സ്കറിയാ ആന്റണി വലിയപറമ്ബില്, അജയന് ചേരാമ്ബേരി, ജോസ് തെക്കേക്കര, അമല് ഐസണ് ജോസഫ് എന്നിവര് പങ്കെടുത്തു.